 सरकार इस परियोजना दे कन्नै अग्गे बधा ‘रदी ऐ जदके इस क्षेत्र दी जिमीं नेह् बड्डे-बड्डे प्रोजेक्ट लेई ठीक नेईं ऐ।  इस परियोजना लेई ते पैह्‌ले गै मते क्षेत्र कब्जे च लेई लैता गेआ ऐ।  उक्त शिड़क मार्ग बी उस्सै क्षेत्र च पौंदा ऐ जित्थुआं जमीन दबोआ’ रदी ऐ।  शिड़क दा विकल्प तलाश करने जां फ्ही ओह्‌दी मरम्मत लेई अजें तक्कर कोई कदम नेईं चुक्के गे न ते ना गै कोई ऐसे प्रयास कीते गे न जिंदे कन्नै एह् सुनिश्‍चित होई सके जे क्षेत्र दे लोकें गी इस प्रोजेक्ट कन्नै कोई नसकान नेईं होग।  एह् परियोजना स्हेई च दूर-दराज़ दे शैह्‌री प्रभावशाली तबके लेई गै ऐ जां फ्ही राजनीतिज्ञें लेई जेह्‌ड़े इस परियोजना गी अपने मुकट दा इक होर हीरा समझा ‘रदे न।  डोडा दे किश हिस्से दे लोकें ते पैह्‌ले गै विस्थापित होई चुके दे न जां फ्ही उंदी कृषि जोग भूमि इस प्रोजेक्ट दी भेंट चडी दी ऐ।  ते हुन एह् बड्ड-बड्डे चिट्टे हाथी संपर्क दे साधनें गी निगलने गी तैआरी करा’ रदा ऐ।  ऐसे च बकास दी गल्ल करना कुत्थें तक्कर स्हेई ऐ की जो एह् बकास ते उनें लोकें दे कन्नै धोखा ऐ जिंदे प्रांत गी दूएं दे घरें दी लोऽ लेई न्हेरे च सुट्टेआ जा ‘रदा ऐ।  जियां के नमें मुक्खमंत्री स्थिति दी गंभीरता गी दिक्खदे होई जागी गे नं ते उनें बटौत-डोडा जरनैली शिड़क लेई नमें मानचित्र दा मामला बी चुक्केआ ऐ फ्ही बी एह् तैह् नेईं ऐ जे एह् वैकलपिक मार्ग उस्सै चाल्ली कन्नै तैआर होग जां फ्ही एह्‌दे च बी आयोग दी आई-गई नीति अपनाई जाग जेह्‌ड़े आमतौर उप्पर राज्य दे बकास कम्मे च अपनाई जंदी ऐ।  जां फ्ही प्हाड़ी क्षेत्र दी जिमीं गी बगलियार परियोजना दे खतरे गी दिक्खदे होई वैज्ञानिक ढंगै कन्नै कम्म कीता जाग? जेकर पर्यारवण सरबंधी इक उचित रपोर्ट ते ओह्दे सुझाएं गी लागू करने दी सख्त लोड़ ऐ तां जे खतरे गी घट्ट कीता जाई सके ते इस गल्ल गी सुनिर्श चत कीता जाई सके जे क्षेत्र दे लोकें गी जेकर एह्दा लाऽ नेईं थ्होई सकग तां घट्टोघट्ट ओह् विस्थापन दे शकार नेईं बनन ब एह्‌दे कन्नै गै इस गल्ल उप्पर बी फ्ही बचार करने दी लोड़ ऐ जे बड्डे-बड्डे बन्न गै राज्य च बिजली दी लोड़ गी पूरा करी सकदे न। 